Diari Oficial de la Generalitat Valenciana


Sumari del DOGV 8865, del 24-07-2020 (2020/5970)

RESOLUCIÓ de 21 de juliol de 2020, del president de l'Institut Valencià de Cultura, per la qual es convoca la concessió d'ajudes a l'organització i el manteniment d'associacions empresarials i de professionals del sector audiovisual el 2020.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8865

Data del DOGV
:   24-07-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/5970


Data del document
:   21-07-2020

Organisme emissor
:   Institut Valencià de Cultura

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 21 de juliol de 2020, del president de l'Institut Valencià de Cultura, per la qual es convoca la concessió d'ajudes a l'organització i el manteniment d'associacions empresarials i de professionals del sector audiovisual el 2020. [2020/5970]  
El Pla estratègic de subvencions 2020-2023 de la Conselleria d'Educació, Cultura i Esport, aprovat per la Resolució de 23 de març de 2020, del conseller d'Educació, Cultura i Esport (DOGV 8783, 07.04.2020), estableix en l'annex únic i dins de l'objectiu estratègic 2 de l'Institut Valencià de Cultura, ?Foment de la creació artística?, la línia de subvenció dedicada a la millora de la producció audiovisual valenciana la finalitat de la qual és incentivar i col·laborar en diverses activitats cinematogràfiques, com, entre altres, la contribució al funcionament de les associacions de professionals del sector audiovisual de la Comunitat Valenciana.   
Mitjançant l'Ordre 8/2020, de 11 de juny, de la Conselleria d'Educació, Cultura i Esport (DOGV 8837, 17.06.2020), s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en l'Institut Valencià de Cultura (d'ara en avant ordre de bases reguladores).  
L'ordre de bases reguladores esmentada constitueix el marc homogeni a què s'atenen les diverses línies de subvenció dels sectors culturals que competeixen a l'Institut Valencià de Cultura. No obstant això, la declaració de l'estat d'emergència amb la finalitat de contindre la pandèmia provocada per l'expansió de la Covid-19, ha comportat l'aprovació de mesures extraordinàries de caràcter conjuntural per part de les administracions públiques.   
El Decret llei 2/2020, de 3 d'abril, de mesures urgents, en l'àmbit de l'educació, de la cultura i de l'esport, per a pal·liar els efectes de l'emergència sanitària provocada per la Covid-19 (DOGV 8781, 06.04, 2020), preveu en el capítol IV una sèrie de mesures extraordinàries en matèria de subvencions en l'àmbit de la cultura i l'esport dirigides a facilitar l'execució i la justificació d'activitats subvencionades, i permet la flexibilització dels procediments corresponents i reglats en les respectives bases reguladores, respectant les mesures que necessàriament han d'adoptar-se en l'atorgament de subvencions. Això afecta les ajudes previstes en l'ordre de bases reguladores i en aquesta resolució, per la qual cosa, a l'empara del decret llei esmentat s'han flexibilitzat determinades obligacions de les persones beneficiàries en els apartats en què així s'indica.  
De conformitat amb l'article 160.4.b), de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOCV 7464, 12.02.2015), que estableix que les persones que tenen la presidència dels organismes públics i les entitats de dret públic seran les competents per a realitzar la convocatòria de les subvencions, i també d'acord amb l'article 2, punt 2, lletra l) i l'article 4, punt 2, lletra j) del Reglament d'organització i funcionament de l'Institut Valencià de Cultura, aprovat pel Decret 5/2013, de 4 de gener i modificat, a aquest efecte, pel Decret 141/2014, de 5 de setembre, del Consell (DOCV 7355, 08.09.2014), en virtut dels quals correspon a la Presidència convocar i resoldre la concessió d'incentius, ajudes i subvencions de les diferents matèries culturals integrades en l'Institut Valencià de Cultura, resolc:  
  
  
Primer. Finalitat, objecte i condicions de les ajudes   
1. Aquesta resolució té com a objecte convocar la concessió d'ajudes a l'organització i el manteniment d'associacions empresarials i de professionals del sector audiovisual.  
2. Les ajudes es concediran d'acord amb els principis de publicitat, transparència, objectivitat, igualtat i no-discriminació i, mitjançant el règim de concurrència competitiva, per a l'organització i el manteniment de les esmentades associacions entre l'1 de gener i el 30 de novembre de 2020, ambdós inclusivament.   
3. Podran obtindre la condició de beneficiari d'aquestes ajudes, d'acord amb el que s'estableix en l'article 30.4 de l'ordre de bases reguladores, les associacions empresarials i de professionals del sector audiovisual valencià que desenvolupen la seua activitat habitual a la Comunitat Valenciana, atenent el seu domicili social i les activitats que figuren en el projecte aportat juntament amb la sol·licitud.  
Les associacions hauran d'haver depositat els seus estatuts en el Depòsit dels Estatuts de les Organitzacions Sindicals i Empresarials de la Comunitat Valenciana o estar inscrites en el Registre Autonòmic d'Associacions de la Comunitat Valenciana.  
No en podran ser beneficiàries les associacions que no estiguen al corrent en el compliment de les seues obligacions tributàries i davant de la Seguretat Social en els termes establits per la Llei general de subvencions i el seu reglament, amb anterioritat a dictar-se la proposta de resolució de concessió de la convocatòria.  
4. Les ajudes es destinaran a l'organització i el manteniment de les associacions els socis de les quals siguen empreses del sector audiovisual, i de professionals del sector audiovisual, i en la mesura que desenvolupen activitats de promoció i defensa del sector professional.  
5. Cap associació podrà sol·licitar més d'una ajuda de les previstes en aquesta convocatòria.  
No podran optar a aquestes ajudes aquelles associacions que s'hagen presentat a altres convocatòries d'ajudes de l'IVC per a l'organització i el manteniment d'associacions de qualsevol sector cultural.   
Tampoc seran objecte d'aquestes ajudes les activitats dirigides a l'organització de concursos, jornades, esdeveniments i projectes singulars a què fa referència l'article 30.3 de l'ordre de bases reguladores.  
  
Segon. Finançament, import i nombre màxim de les ajudes  
1. D'acord amb la Llei 10/2019, de 27 de desembre, de pressupostos de la Generalitat per a l'exercici 2020 (DOGV 8708, 31.12.2019), les ajudes convocades s'imputaran al crèdit previst en la secció 09, entitat 00163, línia de subvenció S4006000 €Foment d'activitats audiovisuals?, inclosa en el capítol IV del pressupost de l'Institut Valencià de Cultura, destinada a la finalitat esmentada, per import global màxim de 45.000 €.  
  
Així mateix, l'import indicat podrà ser minorat quan en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
Es concedirà un màxim de huit ajudes, amb un màxim de 10.000 € per ajuda.   
2. Dins dels límits pressupostaris i d'acord amb els criteris establits, aquestes ajudes aniran destinades a sufragar les despeses generades per les activitats d'organització i manteniment de les associacions. Les ajudes no podran destinar-se a inversions ni a adquisicions patrimonials.  
  
  
Tercer. Presentació de sol·licituds   
1. El termini de presentació de sol·licituds serà de 20 dies hàbils a comptar des de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les sol·licituds hauran de dirigir-se a l'Institut Valencià de Cultura i es presentaran, juntament amb la documentació vinculada a aquestes, per via telemàtica a través del registre electrònic accessible des de la següent URL: http://ivc.gva.es/, per a la qual cosa l'associació sol·licitant o el seu representant haurà de disposar de qualsevol dels certificats o signatures electròniques que admet aquesta aplicació.  
En cap cas seran vàlids els documents a què s'haja d'accedir mitjançant enllaços o adreces webs, corresponents a aplicacions o plataformes d'emmagatzematge, o a serveis d'allotjament d'arxius, i aquests documents es consideraran no presentats.  
3. Les sol·licituds hauran de formalitzar-se mitjançant la presentació telemàtica del model que s'adjunta com a annex I a aquesta resolució degudament emplenat, acompanyat de la documentació corresponent.  
  
La documentació inclourà un índex en què s'indiquen els documents aportats, numerant-los segons l'ordre en què figuren en el dossier aportat.  
La sol·licitud i documentació que l'acompanye contindran:  
a) Declaració responsable de les subvencions, ajudes, ingressos o recursos sol·licitats, percebuts o concedits i pendents de percepció per altres administracions o institucions públiques i privades per a les mateixes finalitats (inclosa en el model de sol·licitud).   
Aquesta declaració especificarà les ajudes públiques de minimis concedides a la sol·licitant durant l'exercici fiscal actual i dels dos anteriors (inclòs en el model de sol·licitud).  
b) Declaració responsable de no incórrer en cap de les prohibicions per a obtindre la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, general de subvencions, en els termes previstos en l'article 13.7 de l'esmentat cos legal (inclosa en el model de sol·licitud).  
c) Declaració responsable del compliment de la normativa sobre integració laboral de persones amb discapacitat, o si és el cas, declaració de l'exempció d'aquesta obligació, d'acord amb el que es disposa en l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat (DOGV 4479, 11.04.2003), i en l'article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ús de les persones amb discapacitat (DOGV 4907, 21.12.2004) (inclosa en el model de sol·licitud).  
Si l'empresa sol·licitant té contractades persones amb discapacitat, haurà d'aportar la documentació acreditativa que aquesta contractació és anterior al moment en què finalitze el termini per a presentar les sol·licituds d'aquestes ajudes, aportant-hi còpia del contracte i document que acredite la discapacitat de la persona contractada.  
d) Documentació relativa a l'associació:  
1r. Acta fundacional o escriptura de constitució o documente equivalent i modificacions posteriors, si n'hi haguera.  
2n. Estatuts de l'associació vigents inscrits en el registre corresponent.  
3r. Acreditació d'haver depositat els seus estatuts en el Depòsit dels Estatuts de les Organitzacions Sindicals i Empresarials de la Comunitat Valenciana o la inscripció en el Registre Autonòmic d'Associacions de la Comunitat Valenciana.  
4t. Relació de membres de la junta directiva de l'entitat que figuren inscrits en el registre corresponent.  
5é. Certificat de la persona titular de la secretaria de l'associació, de data posterior a la publicació en el DOGV d'aquesta convocatòria d'ajudes, amb indicació del nombre de socis de l'entitat, indicant-hi quants són persones físiques i quants persones jurídiques. Quan s'opte per la seua valoració en l'autobaremació, segons el resolc cinqué, s'haurà d'aportar a més el percentatge de representativitat estimat de l'associació a la Comunitat Valenciana respecte al sector o sectors que agrupa l'entitat i les dades de què dispose l'associació en les quals es basa aquest percentatge, o declaració que és l'única associació en el seu àmbit professional en tota la Comunitat Valenciana.  
6é. Aportacions econòmiques periòdiques dels socis (quotes) de l'any en curs.  
7é. Pressupost desglossat de l'associació per a l'exercici 2020, diferenciant entre les despeses corrents d'organització i manteniment de l'associació, incloent-hi personal i instal·lacions i les despeses, si és el cas, corresponents a activitats ocasionals, com ara concursos, jornades, esdeveniments i projectes singulars.  
8é. Pla de finançament raonat corresponent a l'exercici 2020.  
9é. Relació de personal contractat per l'associació per a l'acompliment habitual de funcions d'organització i manteniment, acompanyada dels RNT i RLC corresponent als 12 mesos anteriors al mes en què es publique la convocatòria.  
10é. Certificat de la persona titular de la secretaria respecte al nombre d'hores setmanals en què es presta atenció als socis de manera presencial en locals de l'associació.  
11é. Memòria descriptiva i documentada de les activitats realitzades en l'exercici anterior, incloent-hi l'elaboració d'informes sectorials, signada per la persona titular de la secretaria de l'associació o per qui n'ocupa la presidència.  
12é. Programa de les actuacions realitzades i programades corresponents a l'any en curs, incloent-hi tant les activitats ordinàries com activitats o esdeveniments extraordinaris.  
e) La resta de documentació corresponent a l'acreditació dels mèrits a l'efecte de la baremació dels criteris continguts en el resolc cinqué d'aquesta resolució i, entre altres, els relatius a foment i difusió del valencià en la gestió administrativa i empresarial (promoció, publicitat, activitats, publicacions, web).  
Els mèrits que hagen de ser objecte de baremació apareixeran degudament ressenyats o diferenciats en el projecte.  
Els mèrits declarats i no acreditats no es computaran.  
f) El full d'autobaremació dels mèrits que s'acrediten.  
En la pàgina web de l'Institut Valencià de Cultura (http://ivc.gva.es/) estarà a la disposició dels sol·licitants el formulari d'autobaremació.  
g) Qualsevol altra dada o document relacionat amb l'activitat de l'associació que es considere convenient aportar.  
5. D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part del sol·licitant, l'òrgan gestor del procediment estarà autoritzat per a obtindre directament les dades dels documents elaborats per qualsevol administració pública, excepte les dades tributàries que requerixen autorització expressa (aquestes opcions figuren en el model de sol·licitud), respecte a aquells que es proposen com a beneficiaris i que per a aquest procediment són els següents:  
- Dades d'identitat (DNI o document equivalent en cas d'estrangers) del seu representant legal.  
- Certificat de l'Agència Estatal d'Administració Tributària, que acredite que està al corrent de les seues obligacions.  
- Certificat de la Tresoreria General de la Seguretat Social, que acredite que està al corrent de les seues obligacions.  
- Certificat de la Direcció Territorial de la Conselleria d'Hisenda i Model Econòmic corresponent, que acredite que està al corrent de les seues obligacions tributàries amb la Generalitat.  
En cas de manifestar en l'imprés de sol·licitud l'oposició a la seua obtenció per l'Administració o no autoritzar l'accés a les dades tributàries, seran els interessats els que hagen d'aportar els esmentats documents i certificats.  
6. Si la sol·licitud d'iniciació no incloguera totes les dades exigides per aquesta, s'aplicarà el que es disposa en l'article 5.4 de l'ordre de bases reguladores i, quan se'n requerisca l'esmena, les dades i la documentació que es requerisquen hauran de presentar-se via telemàtica, d'acord amb el que es preveu en el punt 2 d'aquest resolc.  
L'esmena de la documentació haurà de presentar-se d'acord amb el que es preveu en el punt 2 d'aquest resolc.  
En tot cas, l'òrgan instructor podrà requerir als sol·licitants que proporcionen qualsevol informació aclaridora que resulte necessària.  
  
La documentació acreditativa de mèrits haurà de presentar-se dins del termini de presentació de sol·licituds i no serà requerit posteriorment ni tindrà validesa cap document amb data posterior a l'últim dia del termini de presentació de sol·licituds.  
Sense perjudici d'això anterior, en cap cas podrà ser objecte de requeriment per part de l'Institut Valencià de Cultura documentació amb la finalitat d'acreditar els mèrits del sol·licitant respecte als criteris que es preveuen en el resolc cinqué d'aquesta resolució.  
Finalitzat el termini de presentació de sol·licituds, els sol·licitants no podran aportar cap documentació dirigida a acreditar aquests mèrits, i en cas que se n'aporte no es tindrà en consideració a l'efecte del còmput dels criteris d'atorgament.  
7. El contingut d'informació falsa o que no es corresponga amb la realitat en suposarà la no-valoració, i serà motiu per a desestimar la sol·licitud en la resolució dictada per l'òrgan competent, o, si és el cas, de revocació de la subvenció ja concedida, sense perjudici de l'aplicació de les sancions que corresponguen, d'acord amb el que es preveu en el punt 3 del resolc desé d'aquesta resolució.  
8. L'Institut Valencià de Cultura cursarà les notificacions per via electrònica, a través de l'adreça electrònica habilitada de la persona jurídica o a través de la carpeta ciutadana del representant de l'entitat o de la persona física sol·licitant.  
Les notificacions electròniques s'ajustaran als termes que s'assenyalen en els articles 40, 41 i 43 de la Llei 39/2015, d'1 d'octubre, del procediment administratiu comú de les administracions públiques, i en la legislació complementària. En aquest sentit, si transcorren 10 dies naturals sense que l'interessat accedisca al seu contingut, s'entendrà que la notificació ha sigut rebutjada, i es considerarà, no obstant això, efectuat el tràmit de notificació i es continuarà el procediment.  
9. Les dades de caràcter personal contingudes en l'imprés de sol·licitud podran ser incloses en un fitxer per al seu tractament per l'Institut Valencià de Cultura com a titular responsable del fitxer, fent ús de les funcions pròpies que té atribuïdes i en l'àmbit de les seues competències. Igualment, els sol·licitants d'ajuda podran exercir els drets d'accés, rectificació, cancel·lació i oposició. Tot això, de conformitat amb el que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Es pot consultar la política completa de privacitat de l'IVC en l'adreça següent: https://ivc.gva.es/val/ivc-val/qui-som-ivc/avis-legal-val/politica-de-privadesa .  
  
Quart. Comissió tècnica de valoració  
1. La comissió tècnica de valoració s'ajustarà al que s'estableix en els articles 6 i 36.2, lletra b) de l'ordre de bases reguladores. El nomenament dels seus vocals es farà públic a través de la pàgina web: http://ivc.gva.es.  
2. La comissió tècnica de valoració podrà realitzar totes les comprovacions que estime necessàries per a la millor avaluació dels projectes presentats.  
Igualment, podran desestimar aquella documentació que no consideren bastant acreditativa dels aspectes continguts en aquesta, i en aquest cas no es computaran els mèrits corresponents.  
3. La comissió tècnica emetrà un informe vistos els criteris d'atorgament, la seua ponderació i la puntuació mínima exigida, continguts en l'article 35 de l'ordre de bases reguladores. Aquest informe quedarà incorporat a les actes de la comissió i en ell es deixarà constància de l'avaluació dels projectes, així com de la seua prelació de major a menor puntuació.  
4. En cas d'empat, d'acord amb l'article 6.5 de l'ordre de bases reguladores, tindran preferència les associacions que acrediten, juntament amb la sol·licitud, la contractació de persones amb discapacitat, segons el que es preveu en l'article 6.1 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ús de les persones amb discapacitat. En aqueixos casos, la contractació d'aquestes persones haurà de mantindre's, almenys, fins que finalitze el desenvolupament de l'activitat per a la qual es concedeix la subvenció.   
Si persisteix l'empat, caldrà ajustar-se a la puntuació atorgada al projecte en virtut de la puntuació obtinguda per la implantació de polítiques igualitàries i inclusives.  
Finalment, i si no és possible, caldrà ajustar-se a l'ordre de presentació en el registre electrònic, atenent la data i l'hora. Si s'han realitzat diversos enviaments del mateix projecte, es tindran en compte la data i l'hora de l'últim enviament realitzat dins del termini de presentació de sol·licituds.  
5. Qualsevol comunicació dels sol·licitants o dels interessats en els projectes presentats amb vocals de la comissió tècnica de valoració dels seus projectes, amb la finalitat d'aportar apreciacions sobre aquests, sense haver sigut requerit formalment per a això per la comissió, comportarà l'exclusió del projecte de la convocatòria i l'arxivament de la corresponent sol·licitud, sense perjudici de qualsevol altra responsabilitat que es poguera derivar d'aquesta comunicació.  
  
Cinqué. Criteris d'atorgament  
1. Les sol·licituds i projectes es puntuaran fins a un màxim de 100 punts.  
No podran proposar-se com a beneficiaris els titulars de projectes per als quals s'haja sol·licitat ajuda i que no arriben com a mínim als 50 punts.  
2. Per a la valoració dels projectes presentats es consideraran els criteris següents:  
a) Viabilitat econòmica. Fins a un màxim de 20 punts:  
Pressupost total de l'associació per al present exercici:  
De 12.000 a 18.000 euros: 5 punts.  
Més de 18.000 euros: 10 punts.  
Finançament mitjançant quotes i altres aportacions públiques i privades que puguen acreditar-se, excloent-ne la present ajuda.   
Es computaran les quotes dels socis de tot l'any, així com els ingressos previstos, excloent-ne les ajudes de l'IVC, sempre que puguen acreditar-se els seus compromisos o justificar aqueixes expectatives:  
Del 10 % al 25 % del pressupost anual: 5 punts.  
Més del 25 % del pressupost anual: 10 punts.  
b) Activitats de l'associació. Fins a un màxim de 10 punts.  
Es valoraran les activitats realitzades durant l'any anterior al de la convocatòria que tinguen com a destinataris professionals del sector audiovisual.   
Cada concurs, jornada, esdeveniment o projecte singular, tal com es defineix en l'article 30, punt 3, de l'ordre de bases reguladores, organitzat per l'associació, sumarà 5 punts.  
La realització d'altres activitats diferents a les anteriors, com ara l'elaboració d'informes sobre el sector audiovisual i aquelles altres en les quals s'haja convocat a tots els socis, exceptuades les assemblees, es computaran amb 2,5 punts cada una.  
c) Si realitza la difusió en valencià de les activitats de gestió (comunicacions amb els socis, promoció, publicitat, activitats, publicacions) sumarà 10 punts. Alternativament, sumarà els mateixos punts si la seua pàgina web disposa de versió en valencià.  
d) Implantació de polítiques igualitàries. Fins a un màxim de 5 punts.  
Si hi ha paritat en la composició de la junta directiva (60-40 %), sense comptar els vocals, sumarà 5 punts.  
e) Nombre de dies cotitzats en la Seguretat Social pel personal fix i eventual, en els últims dotze mesos, sense comptar el mes en què es publique la convocatòria, per a la realització d'activitats pròpies de l'organització i el manteniment de l'associació. Fins a un màxim de 20 punts segons el barem següent:  
- De 30 a 90 dies: 5 punts.  
- Més de 90 dies i fins a 270 dies: 10 punts.  
- Més de 270 dies: 20 punts.  
En cas d'haver contractat diverses persones, se sumaran els dies de tots els contractats.  
f) Nombre de socis. Fins a un màxim de 30 punts, segons el barem següent.  
- 0,20 punts per cada soci persona física (inclou els autònoms).  
  
- 0,50 punts per cada soci persona jurídica.  
Alternativament, si així ho expressa l'entitat sol·licitant, podrà valorar-se, en lloc del nombre de socis, la representativitat estimada de l'associació en el seu àmbit d'actuació. De manera que sumarà 30 punts en el cas d'associar un 75 % del total de professionals o empreses del seu àmbit a la Comunitat Valenciana. En el cas de no arribar a aqueix 75 %, es reduirà proporcionalment la seua puntuació. S'entendrà que aconsegueix el 75 % quan l'associació sol·licitant siga l'única existent en el seu àmbit professional a la Comunitat Valenciana.  
g) Antiguitat de l'associació. Fins a un màxim de 5 punts, valorant-se amb 0,5 punts cada any d'antiguitat, sense computar l'any de la convocatòria.  
  
Quadre resum d'organització i manteniment d'associacions  
  
Viabilitat econòmica 20 punts  
Activitats desenvolupades 10 punts  
Foment i difusió del valencià 10 punts  
Implantació de polítiques igualitàries 5 punts  
Dies cotitzats pel personal 20 punts  
Nombre de socis 30 punts  
Antiguitat de l'associació 5 punts  
Total puntuació màxima 100 punts  
  
  
3. Els beneficiaris proposats d'aquestes ajudes seran les associacions que obtinguen la major puntuació fins a esgotar el pressupost.  
  
Sisé. Resolució de la convocatòria. Terminis   
Haurà d'ajustar-se al contingut de l'article 7 de l'ordre de bases reguladores, i el termini de resolució i publicació serà de sis mesos des de la publicació de la convocatòria. En tot cas, l'esmentada resolució haurà de publicar-se en el Diari Oficial de la Generalitat Valenciana, d'acord amb el que es disposa en l'article 26 de la Llei general de subvencions en relació amb els articles 40 i 45 de la Llei 39/2015, d'1 d'octubre, del procediment administratiu comú de les administracions públiques, i en la pàgina web de l'Institut Valencià de Cultura (http://ivc.gva.es/). Les ajudes concedides es publicaran igualment en la Base de Dades Nacional de Subvencions (BDNS).  
La resolució de concessió posarà fi a la via administrativa i contra aquesta es podrà interposar, potestativament, el recurs de reposició, davant el president de l'Institut Valencià de Cultura, en el termini d'un mes a comptar des de l'endemà de la seua publicació, o, bé directament, un recurs contenciós administratiu, davant els jutjats contenciosos administratius de València, en el termini de dos mesos a comptar des de l'endemà de la publicació, sense perjudici de qualsevol altre que s'estime pertinent.  
En el cas que la convocatòria no siga resolta en el termini previst anteriorment, s'entendran desestimades totes les sol·licituds, sense perjudici de l'obligació de l'Administració de resoldre expressament continguda en la Llei 39/2015, d'1 d'octubre, del procediment administratiu comú de les administracions públiques.  
Als beneficiaris se'ls informarà del caràcter de minimis de les ajudes concedides i de la seua subjecció al Reglament 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, de 24.12.2013).  
  
Seté. Obligacions de les persones beneficiàries  
1. Seran obligacions de les persones que resulten beneficiàries las previstes en els articles 3 i 38.5 lletra c), de l'ordre de bases reguladores.  
  
Són igualment aplicables les disposicions de l'article 11 de l'ordre de bases reguladores sobre la subcontractació i les seues limitacions.  
2. Els beneficiaris hauran de comunicar a l'Institut Valencià de Cultura l'acceptació de l'ajuda en un termini no superior als deu dies hàbils següents al dia de la publicació de la resolució de concessió en el Diari Oficial de la Generalitat Valenciana, segons el model d'acceptació que s'adjunta a aquesta convocatòria com a annex III i facilitar les dades bancàries on l'empresa sol·licitant desitge rebre l'import de l'ajuda, emplenant el model de domiciliació bancària que s'adjunta a aquesta convocatòria com a annex II.  
Aquests documents es presentaran per via telemàtica segons el que es preveu per a presentar la sol·licitud.  
En cas de no presentar-ne l'acceptació, es declararà que ha perdut el seu dret a la subvenció concedida.   
Sense perjudici de l'anterior, la presentació de l'acceptació per via telemàtica fora del termini establit constitueix una infracció administrativa, tal com recull l'article 56 de la Llei 38/2003, de 17 de novembre, general de subvencions, per la qual cosa comportarà l'aplicació de les sancions que corresponguen, d'acord amb el que es preveu en el punt 3 del resolc desé d'aquesta resolució.  
3. Es farà constar en les activitats de les associacions beneficiàries o bé en la pàgina web de les associacions beneficiàries, la col·laboració de l'Institut Valencià de Cultura, segons el manual d'identitat corporativa inclòs en la pàgina web de l'Institut Valencià de Cultura (https://ivc.gva.es/val/ivc-val/qui-som-ivc/logos-val).  
4. L'alteració dels aspectes del projecte que han sigut objecte de baremació haurà de ser comunicada pels titulars que hagen resultat beneficiaris d'aquestes ajudes abans de procedir a aquestes modificacions, i justificar les raons d'aqueixes variacions.  
En cas d'absència de comunicació o quan l'Institut Valencià de Cultura considere que la modificació no està bastant motivada es podrà revocar l'ajuda concedida.  
En cas que l'IVC no notifique al beneficiari, via telemàtica, la seua oposició expressa a la modificació, en el termini dels deu dies hàbils següents a la recepció de la comunicació, caldrà entendre-la com a autoritzada.  
5. Les persones beneficiàries hauran d'estar al corrent en el compliment de les seues obligacions tributàries i davant de la Seguretat Social.  
  
Huité. Justificació i pagament d'aquestes ajudes  
1. El pagament d'aquestes ajudes s'efectuarà mitjançant transferència bancària atenent les dades de domiciliació bancària (annex II) aportades juntament amb l'acceptació i es realitzarà després de la comprovació prèvia de la justificació que els beneficiaris presenten via telemàtica, aportant-hi el compte justificatiu simplificat en els termes que estableix l'article 12.3 de l'ordre de bases reguladores.  
El compte justificatiu inclourà una memòria de les activitats realitzades durant el període d'activitat al qual s'estenen aquestes ajudes que justifiquen l'organització i el manteniment de l'associació, segons el projecte aportat juntament amb la sol·licitud, que inclourà els resultats obtinguts, d'acord amb l'esmentat article 12.3 de l'ordre de bases reguladores.  
S'acompanyarà, a més, dels documents acreditatius de la despesa i els justificants de pagaments abonats per import igual o superior al de l'ajuda concedida, realitzats durant el període que estableix aquesta convocatòria, en els termes que estableix l'article 12.4 de l'ordre de bases reguladores, sense perjudici que l'Institut Valencià de Cultura puga requerir aqueixos mateixos documents respecte d'altres despeses realitzades en el desenvolupament de l'activitat.  
Excepcionalment, a l'empara del que es preveu en l'article 8.2, lletra a) del Decret llei 2/2020, de 3 d'abril, de mesures urgents, en l'àmbit de l'educació, de la cultura i de l'esport, per a pal·liar els efectes de l'emergència sanitària provocada per la COVID-19 (DOGV 8781, 06.04.2020), els beneficiaris d'aquestes ajudes podran presentar, si així ho estimen, informe d'auditoria de despeses. La despesa derivada de l'informe d'auditoria tindrà la condició d'una despesa subvencionable.  
Igualment, en aplicació del que preveu l'article 8.2 c) de l'esmentat Decret llei 2/2020, en cas de no desenvolupar-se totes o part de les activitats previstes, es podrà procedir a la justificació parcial de l'ajuda, abonar als beneficiaris les despeses justificades i anul·lar la resta del crèdit; sense que això siga motiu de revocació de l'ajuda.  
S'haurà d'aportar igualment la declaració responsable actualitzada sobre subvencions sol·licitades, percebudes o concedides i pendents de percepció per altres administracions o institucions públiques o privades per a la mateixa finalitat.  
2. Tenen la consideració de despeses subvencionables imputables a la justificació de les ajudes previstes en aquesta resolució les despeses de lloguer de seus, així com les despeses de manteniment (neteja, aigua, llum, telèfon i altres despeses bàsiques) i les despeses de personal contractat per l'associació per al desenvolupament de les seues activitats d'organització i manteniment.  
Dins d'aquestes despeses s'entenen també incloses les següents:  
  
- Costos d'assessoria/es vinculats a l'activitat de l'associació (despeses d'assessoria fiscal, laboral, jurídica i assegurances), amb un límit del 30 % de l'ajuda concedida.   
- Assistència dels representants de l'associació en qualitat de tals, a mercats o festivals o reunions de caràcter sectorial i similars: allotjament, acreditacions i desplaçament (bitllets de tren, avió, despesa de gasolina i lloguer de vehicles).  
3. No es poden incloure, a l'efecte de justificació, despeses d'inversió en adquisició d'immobles, material inventariable, ni despeses de restauració.   
Tampoc seran imputables a aquestes ajudes les despeses corresponents a la realització de concursos, jornades, projectes i esdeveniments singulars en els termes definits en l'article 30.3 de l'ordre de bases reguladores i que tenen la seua pròpia convocatòria d'ajudes.  
4. El termini per a presentar la justificació de la subvenció en els termes descrits en els apartats anteriors finalitzarà el dia 30 de novembre de 2020.  
La documentació corresponent a la documentació es presentarà per via telemàtica, d'acord amb el que es preveu en aquesta resolució per a la presentació de sol·licituds, acompanyada del model que figura en l'annex IV de la present resolució.  
No es concediran ampliacions de termini per a la justificació de les ajudes previstes en aquesta resolució.  
5. Els crèdits pressupostaris afectes a aquesta convocatòria, disposats i no pagats per falta de justificació o per ser aquesta incorrecta, seran anul·lats, i el beneficiari perdrà el dret a percebre la subvenció.   
6. En virtut del que es preveu en l'article 171.1 de la la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, no podrà realitzar-se el pagament de la subvenció mentre l'entitat beneficiària no estiga al corrent en el compliment de les seues obligacions tributàries i davant de la Seguretat Social o tinga la condició de subjecte deutor per resolució de procedència de reintegrament. Aquestes circumstàncies podran comportar la pèrdua del dret al cobrament de l'ajuda.  
  
Nové. Concurrència i compatibilitat de subvencions  
S'hauran d'ajustar al que s'estableix en l'article 15 de l'ordre de bases reguladores, tenint en compte que les ajudes concedides mitjançant aquesta convocatòria estan acollides al règim de minimis establit en el Reglament UE 1407/2013, de la Comissió, de 18 de desembre de 2013 (DOUE L352, 24.12.2013), relatiu a l'aplicació dels articles 107 i 108 del Tractat de Funcionament de la Unió Europea (TFUE) a les ajudes de minimis.  
  
Desé. Incompliments, responsabilitat i règim sancionador  
1. L'Institut Valencià de Cultura es reserva igualment la possibilitat de modificar o deixar sense efecte la subvenció, en cas d'incompliment d'alguna de les obligacions imposades als beneficiaris, en els terminis i les condicions assenyalades, observant sempre el principi de proporcionalitat a què es refereix l'article 17.3.n) de la Llei 38/2003, de 17 de novembre, general de subvencions.  
2. Les resultes que puguen produir-se per les renúncies produïdes podran disposar-se de conformitat amb el que s'estableix en l'article 7.3 de l'ordre de bases reguladores.  
3. Les infraccions i sancions es resoldran de conformitat amb el que es disposa en l'article 19 de l'ordre de bases reguladores.  
4. Serà procedent el reintegrament de les quantitats percebudes en els casos i termes a què fa referència l'article 18 de l'ordre de bases reguladores.  
  
Onzé. Annexos  
Aquesta resolució inclou cinc annexos que es detallen a continuació:  
Annex I. Sol·licitud.  
Annex II. Domiciliació bancària.  
Annex III. Acceptació de la subvenció.  
Annex IV. Justificació de la subvenció.  
  
Dotzé . Entrada en vigor  
Aquesta resolució produirà efectes l'endemà de la seua publicació en el Diari Oficial de la Generalitat Valenciana.   
  
Tretzé. Recursos  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 8, 14 i 46 de la Llei reguladora de la jurisdicció contenciosa administrativa, aquest acte, que posa fi a la via administrativa, podrà ser recorregut potestativament en reposició, o bé caldrà plantejar directament un recurs contenciós administratiu, en els terminis i davant els òrgans que s'indiquen a continuació:  
  
a) El recurs de reposició haurà d'interposar-se davant el president de l'Institut Valencià de Cultura, en qualitat d'òrgan competent per a concedir les ajudes, en el termini d'un mes a comptar des de l'endemà de la seua publicació en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant els jutjats contenciosos administratius de València en el termini de dos mesos a comptar des de l'endemà de la seua publicació en el Diari Oficial de la Generalitat Valenciana.  
  
València, 21 de juliol de 2020.- El president de l'Institut Valencià de Cultura: Vicent Marzà i Ibáñez.